text: Godsvogn kørte af sporet
  18 januar 2011 kl. 19.07
  En godsvogn kørte i aften af skinnerne i et sporskifte i Bramming. 
  En godsvogn blev i aften afsporet på et rangerterræn i Bramming, oplyser Syd- og Sønderjyllands Politi.
  Ved afsporingen fik en banemedarbejder lettere knubs, fordi han befandt sig på den vogn, der kørte af sporet.
  - Vognen bliver på hjulene, og den indeholder ikke gods, der giver anledning til bekymring, siger vagtchef Jan Stokholm.
  Afsporingen vil ikke påvirke togtrafikken gennem Bramming, fastslår vagtchefen.
  Godsvognen kom ifølge politiet på afveje i et sporskifte. Vognen var den bageste i togstammen, og de øvrige vogne holdt sig på skinnerne.
  